Ehdotus neuvoston direktiiviksi yhteistä arvonlisäverojärjestelmää koskevan direktiivin 77/388/ETY muuttamisesta (yleisen verokannan vähimmäistaso) /* KOM/95/0731 lopull. - CNS 95/0362 */



Virallinen lehti nro C 073 , 13/03/1996 s. 0022



Ehdotus neuvoston direktiiviksi yhteistä arvonlisäverojärjestelmää koskevan direktiivin 77/388/ETY muuttamisesta (yleisen verokannan vähimmäistaso) (96/C 73/10) KOM(95) 731 lopull. - 95/0362(CNS) (Komission esittämä 20 päivänä joulukuuta 1995) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 99 artiklan, ottaa huomioon komission ehdotuksen, ottaa huomioon Euroopan parlamentin lausunnon, ottaa huomioon talous- ja sosiaalikomitean lausunnon, sekä katsoo, että direktiivin 77/388/ETY (1), sellaisena kuin se on viimeksi muutettuna direktiivillä 96/7/EY (2) 12 artiklan 3 kohdan a alakohdassa säädetään, että komission 281 artiklan mukaisesti siirtymäjärjestelmän toiminnasta antaman kertomuksen ja sen lopullista järjestelmää koskevien ehdotusten perusteella neuvosto päättää yksimielisesti 31 päivään joulukuuta 1995 mennessä 31 päivästä joulukuuta 1996 sovellettavasta yleisen verokannan vähimmäistasosta; arvonlisäveron yleisen verokannan vahvistaa kukin jäsenvaltio prosenttiosuutena veron perusteesta, ja sen on oltava sama sekä tavaroiden luovutusten että palvelujen suoritusten osalta; 1 päivästä tammikuuta 1993 31 päivään joulukuuta 1996 tämä prosenttiosuus ei saa olla alhaisempi kuin 15 prosenttia, kokemus on osoittanut, että nykyisessä verotusjärjestelmässä tällä hetkellä eri jäsenvaltioissa voimassa olevilla arvonlisäveron yleisillä verokannoilla on varmistettu, että arvonlisäveron siirtymäjärjestelmä on toiminut tyydyttävästi; eri jäsenvaltioissa sovellettavien arvonlisäveron verokantojen välisten erojen suurentaminen loisi rakenteellista epätasapainoa useille liiketoiminnan aloille; eri jäsenvaltioissa sovellettavien arvonlisäveron yleisten verokantojen olemassa oleva asteikko antaa jäsenvaltioille laajan valinnanvaran yleisen verokannan tason määräämisessä; tämän seurauksena arvonlisäveron mahdollisten yleisten verokantojen vaihteluvälin lisätarkistus voi olla myöhemmässä vaiheessa suotavaa, ja yhteisen arvonlisäverojärjestelmän siirtymätoimenpiteet eivät saa vaarantaa myöhempiä lopullisia järjestelyjä; tämän vuoksi jokaisen siirtymätoimenpiteiden muutoksen täytyy palvella lopullisen järjestelmän valmistelua; lopullisen järjestelmän käyttöönotto, jonka täytyy perustua alkuperämaassa tapahtuvan verottamisen periaatteeseen, vaatii joka tapauksessa eri jäsenvaltioiden yleisten arvonlisäkantojen lähentämistä, ON ANTANUT TÄMÄN DIREKTIIVIN: 1 artikla Muutetaan direktiivin 77/388/ETY 12 artiklan 3 kohdan a alakohta seuraavasti: "a) Kunkin jäsenvaltion on vahvistettava arvonlisäveron yleinen verokanta prosenttiosuutena veron perusteesta, ja sen on oltava sama tavaroiden luovutusten ja palvelujen suoritusten osalta. Tämän prosenttiosuuden on 1 päivän tammikuuta 1997 ja 31 päivän joulukuuta 1998 välisenä aikana oltava vähintään 15 prosenttia ja enintään 25 prosenttia. Komission ehdotuksen perusteella ja Euroopan parlamenttia kuultuaan neuvosto päättää yksimielisesti 31 päivän joulukuuta 1998 jälkeen sovellettavien yleisten verokantojen tasosta. Jäsenvaltiot voivat myös soveltaa yhtä tai kahta alennettua verokantaa. Nämä verokannat on määrättävä prosenttina veron perusteesta, eivätkä ne saa olla alhaisempia kuin 5 prosenttia, ja niitä sovelletaan ainoastaan niiden tavaraluokkien luovutukseen ja palveluluokkien suoritukseen, jotka on lueteltu liitteessä H." 2 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä tammikuuta 1997. Niiden on ilmoitettava viipymättä tästä komissiolle. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset kirjallisina komissiolle. 3 artikla Tämä direktiivi tulee voimaan päivänä, jona se julkaistaan Euroopan yhteisöjen virallisessa lehdessä. 4 artikla Tämä direktiivi on osoitettu kaikille jäsenvaltioille. (1) EYVL N:o L 145, 13.6.1977, s. 1 (2) EYVL N:o L 102, 5.5.1995, s. 18